Dôvodová správa
I. Všeobecná časť
Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a o zmene niektorých zákonov, je  vypracovaný v súlade s Plánom legislatívnych úloh Ministerstva financií SR na rok 2006. Potreba novelizácie zákona o účtovníctve vyplynula zo zavádzania novej metodiky účtovníctva v štátnej správe a samospráve (rozpočtových organizácií, príspevkových organizácií, štátnych fondov, obcí a vyšších územných celkov). V tejto súvislosti bola doplnená aj časť o konsolidovanej účtovnej závierke verejnej správy. Cieľom novej metodiky účtovníctva štátnej správy a samosprávy ako súčasti reformy riadenia verejných financií  je zabezpečiť kompatibilitu systému účtovníctva týchto subjektov verejnej správy so systémami štátov Európskej únii prostredníctvom aplikácie základných princípov medzinárodných účtovných štandardov pre verejný sektor do zákona o účtovníctve.
V súlade s čl. 41 smernice Európskeho parlamentu a Rady  2006/43/ES o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS, a ktorou sa zrušuje smernica Rady 84/253/EHS, sa ukladá vybraným účtovným jednotkám, ktoré sú svojou povahou spoločnosťami verejného záujmu, a ktoré spravujú veľký objem zverených peňažných prostriedkov, zriadiť výbor pre audit. Jeho úlohou bude dohliadať na výber audítora a proces zostavovania účtovnej závierky. 
Pre účtovné jednotky, ktorých cenné papiere boli prijaté na obchodovanie na regulovanom trhu, sa dopĺňa obsah výročnej správy. Navrhované znenie je upravené v súlade so smernicou  Európskeho parlamentu a Rady 2006/46/ES, ktorou sa menia a dopĺňajú smernice Rady 78/660/EHS a 83/349/EHS, 86/635/EHS a 91/674/EHS, týkajúce sa účtovných závierok určitých typov spoločností a konsolidovaných účtovných závierok. Súčasne sa dopĺňa obsah výročnej správy aj v súlade so smernicou Európskeho parlamentu a Rady zo dňa 21. apríla 2004 č. 2004/25/ES o ponukách na prevzatie.
 	Súčasne sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Navrhované úpravy  sú  vyvolané úpravy v nadväznosti na zmenu metodiky účtovníctva, ktorými sa má zjednotiť forma a spôsob obstarávania majetku v príspevkových organizáciách tak, ako je tomu v podnikateľskom sektore v súčasnosti.
Zmenou zákona č. 7/2005 Z. z. o konkurze a reštrukturalizácii a o zmene a doplnení niektorých zákonov  v znení neskorších predpisov sa zjednodušuje vykonávanie účtovných závierok v priebehu reštrukturalizácie.
Návrh zákona nezakladá zvýšené nároky na štátny rozpočet, nemá vplyv na rozpočet obcí a vyšších územných celkov. Povinnosť auditu konsolidovaných účtovných závierok účtovných jednotiek verejnej správy, ústrednej správy a súhrnnej účtovnej závierky bude mať dopad na rozpočet jednotlivých účtovných jednotiek, ktorý bude potrebné vykryť v rámci bežných výdavkov na príslušný rozpočtový rok. Návrh zákona nemá vplyv na zamestnanosť a životné prostredie. Navrhovaná právna úprava bude mať nevýrazný vplyv na účtovné jednotky, ktoré budú povinné zriadiť výbor pre audit. Ide o účtovné jednotky, ktoré sú emitentom cenných papierov, ktoré boli prijaté na obchodovanie na regulovanom trhu, ako aj ďalšie, ktoré sú ustanovené v  § 19a navrhovanej novely zákona. Výška vplyvu bude závislá od spôsobu zriadenia výboru (samostatný výbor pre audit alebo súčasť dozornej rady) a výšky odmeňovania členov výboru pre audit.
Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie a s právom Európskych spoločenstiev.
Návrh zákona bol predmetom medzirezortného pripomienkového konania. Všetky akceptované pripomienky boli zapracované v zákone. Zásadné pripomienky Ministerstva kultúry SR boli prerokované na rozporovom konaní na úrovni generálnych riaditeľov. Po prerokovaní, Ministerstvo kultúry SR pripomienky stiahlo. Zákon sa predkladá bez  rozporov. 
 
II. Osobitná časť
K čl. I
K bodu 1	 
Jednotlivé definície ekonomických pojmov v zákone o účtovníctve nadväzujú na medzinárodné štandardy finančného výkazníctva.  V súvislosti so zmenami, ktoré upravujú jednotlivé znenia týchto štandardov sa upravila definícia majetku. V súlade s medzinárodným účtovným štandardom IAS  37 sa pozmenila  definícia majetku nahradením pojmu „pravdepodobné“ za „takmer isté“. Majetkom sa rozumejú tie aktíva účtovnej jednotky, ak je  „takmer isté“, že v budúcnosti zvýšia ekonomické úžitky účtovnej jednotky. 
K bodu 2	 
Novým znením odsekov 6 a 7 v § 3 sa upresnila možnosť pre účtovné jednotky už od svojho vzniku uplatniť účtovné obdobie, ktorým je hospodársky rok. Ak účtovná jednotka predpokladá uplatniť hospodársky rok odo dňa svojho vzniku, je povinná oznámiť  na daňovom úrade túto skutočnosť do 30 dní od svojho vzniku. Ak mieni uplatniť hospodársky rok počas svojej činnosti, je povinná najneskôr 15 dní pred začatím hospodárskeho roka túto skutočnosť oznámiť daňovému úradu. Ak v uvedenej lehote neoznámi plánovanú zmenu daňovému úradu, nemôže prejsť na hospodársky rok. 
K bodu 3	
Doterajší odsek 7 bol prečíslovaný na odsek 8 a ustanovuje  účtovné jednotky, ktoré nemôžu uplatňovať hospodársky rok. Ide o rovnaké účtovné jednotky ako boli ustanovené v doteraz platnom znení zákona. Pre účtovnú jednotku, ktorá je subjektom verejnej správy bola zavedená legislatívna skratka  „účtovná jednotka verejnej správy“.  
K bodu 4	
Rozširuje sa splnomocňovacie ustanovenie pre Ministerstvo financií Slovenskej republiky o možnosť vydať opatrenie upravujúce konsolidovanú účtovnú závierku vo verejnej správe v nadväznosti na zámer  uskutočňovať od roku 2010 konsolidáciu v sektore verejnej správy.
K bodu 5	 

Ide o legislatívno-technickú úpravu v  nadväznosti na novelizáciu zákona o kolektívnom investovaní.
K bodu 6	 
Doplnila sa povinnosť zostaviť konsolidovanú účtovnú závierku pre verejnú správu, ktorá je podrobne ustanovená v § 22a. Nadväzne na to bude potrebné Opatrením Ministerstva financií  Slovenskej republiky upraviť postupy pre konsolidáciu verejnej správy. Opatrenie musí byť vydané pred tým ako sa konsolidácia bude fyzicky vykonávať, aj keď nadobudne účinnosť v súlade so zákonom. Ide o nový prvok vo verejnej správe a bude potrebné pripraviť a preškoliť veľké množstvo účtovníkov v účtovných jednotkách verejnej správy. 
K bodu 7	 
Rozdiel zo zmien použitých účtovných zásad a účtovných metód sa v účtovnej jednotke zahŕňa v súlade s medzinárodnými účtovnými štandardami vždy do toho účtovného obdobia, v ktorom účtovná jednotka zmenila  účtovné zásady a účtovné metódy. Preto bol zosúladený odsek 4, ktorý ustanovoval účtovanie rozdielov zo zmien použitých účtovných zásad a účtovných metód až v nasledujúcom účtovnom období. 
K bodu 8	 
Poznámka pod čiarou k odkazu 15 bola novelizovaná v nadväznosti na prijatie nového zákona o kolektívnom investovaní. Súčasne sa ponechali v poznámke zákony o tých účtovných jednotkách, ktoré majú výnimku v súlade s § 7 ods. 5 zákona o účtovníctve.
K bodu 9	 
Odkaz na odsek 7 sa upravuje  na odsek 8 v nadväznosti na predchádzajúcu novelu zákona o účtovníctve.
K bodu 10	
V nadväznosti na novú metodiku účtovníctva v štátnej správe a samospráve a s cieľom zjednotiť účtovníctvo vo všetkých účtovných jednotkách verejnej správy na sústavu podvojného účtovníctva, sa s účinnosťou od 1. 1. 2008  ruší pre malé príspevkové organizácie možnosť  účtovať v sústave jednoduchého účtovníctva.
K bodu 11	 
V záujme presnejšieho preukázania úplnosti účtovných záznamov sa dopĺňa ustanovenie o číselné a slovné označovanie účtovných dokladov.
K bodu 12	
Zmena bola uskutočnená v nadväznosti na zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Pre zjednodušenie reštrukturalizácie sa v priebehu reštrukturalizačného konania budú zostavovať iba priebežné účtovné závierky.
K bodu 13	
Odkaz na odsek 9 sa upravuje na odsek 10 v nadväznosti na predchádzajúcu novelu zákona o účtovníctve.
K bodu 14	 
V súvislosti so skutočnosťou, že niektoré účtovné jednotky nemajú presne zadefinovanú svoju právnu formu, bola táto formulácia vypustená zo všeobecných náležitostí účtovnej závierky.
K bodu 15	 
Ide o legislatívno-technickú úpravu v  nadväznosti na zmenu v paragrafe 16 (bod 12).
K bodu 16	
Ide o legislatívno-technickú úpravu. V súvislosti s vypustením odseku 4 v § 7 je potrebné zmeniť odvolávku na príslušný odsek § 7.
K bodu 17	 
Na základe žiadosti o doplnenie zákona o účtovníctve zo strany Železníc Slovenskej republiky a v záujme zabezpečenia porovnateľnosti účtovných závierok, bola doplnená povinnosť pre Železnice Slovenskej republiky viesť a zostavovať účtovníctvo v súlade s medzinárodnými štandardami  finančného výkazníctva. 
K bodu 18	
Ide o legislatívno-technickú úpravu v nadväznosti s presunom ustanovenia paragrafu 25 ods. 2 do ustanovenia paragrafu 26 ods. 3.
K bodu 19	 
Účelom navrhovaného doplnenia znenia je zadefinovať a usmerniť zostavovanie účtovnej závierky v priebehu účtovného obdobia, ktorú ustanovuje osobitný predpis. Účtovné jednotky v priebehu účtovného obdobia zostavia účtovnú závierku v rovnakom rozsahu ako je riadna účtovná závierka (súvaha, výkaz ziskov a strát a poznámky), pričom sa neuzatvárajú účtovné knihy. 
K bodu 20	
Upravuje sa vykazovanie informácií v priebežnej účtovnej závierke v súvahe. Údaje sa budú vykazovať za príslušný štvrťrok (napr. k 31.3., 30.6.) a v stĺpci bezprostredne predchádzajúce účtovné obdobie budú údaje vždy ku  dňu, ku ktorému sa uskutočňuje riadna účtovná závierka (napr. 31.12), prípadne mimoriadna účtovná závierka.  Pre jednoznačné znenie odseku 3 sa uvádza celý odsek.
K bodu 21	 
Upresňuje sa vykazovanie informácií v priebežnej účtovnej závierke vo výkaze ziskov a strát. Bežným účtovným obdobím v priebežnej účtovnej závierke sú najčastejšie jednotlivé štvrťroky (napr. 1.1. - 31.3.; 1.4. – 30. 6.; 1.7. – 30. 9.) a porovnateľným obdobím je porovnateľný štvrťrok bezprostredne predchádzajúceho účtovného obdobia (napr. k 31.3., 30. 6., 30. 9). Súčasne sa vykazujú údaje kumulatívne od začiatku obdobia a k tomu údaje za  rovnaké porovnateľné obdobie bezprostredne predchádzajúceho účtovného obdobia (napr. 1.1. – 31. 3.; 1.1. – 30.6.; 1. 1. -  30.9.).
K bodu 22	 
V súlade so smernicou Európskeho parlamentu a Rady 2006/43/ES o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (ďalej len „smernica Európskeho parlamentu a Rady 2006/43/ES o štatutárnom audite ročných účtovných závierok a konsolidovaných účtovných závierok“) sa dopĺňa obsah poznámok o informácie týkajúce sa vymedzenia a sumy nákladov, ktoré súvisia s overovaním účtovnej závierky audítorom, uisťovacími službami, daňovým poradenstvom a inými súvisiacimi službami poskytnutými audítorom alebo audítorskou spoločnosťou. 
K bodu 23	 
V súlade s článkom 37 ods. 1 smernice Európskeho parlamentu a Rady 2006/43/ES o štatutárnom audite ročných účtovných závierok a konsolidovaných účtovných závierok sa doplnilo oprávnenie pre valné zhromaždenie alebo členskú schôdzu vybrať audítora. Ak má účtovná jednotka zriadený výbor pre audit,  je v jeho  kompetencii odporúčať  predstavenstvu audítora. V účtovných jednotkách, kde kompetencie výboru pre audit vykonáva dozorná rada, môže túto úlohu zabezpečovať dozorná rada. Následne predstavenstvo vyberá a odvoláva audítora na základe tohto návrhu.   
K bodu 24	
Upresňuje sa povinnosť overenia účtovnej závierky audítorom pre účtovné jednotky, ktorých suma ročného podielu prijatej dane je vyššia ako 1 milión Sk. Účtovná závierka sa bude overovať za tie účtovné obdobia, počas ktorých tieto finančné prostriedky účtovná jednotka použije, nakoľko ich môže použiť v priebehu dvoch rokov.
K bodu 25	 
Navrhované znenie nového § 19a je upravené nadväzne na čl. 41 smernice Európskeho parlamentu a Rady 2006/43/ES o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS. Ustanovenie ukladá povinnosť účtovným jednotkám, ktoré sú svojou povahou spoločnosťami verejného záujmu a spravujú veľký objem zverených peňažných prostriedkov, zriadiť si výbor pre audit. Úlohy výboru pre audit môžu vykonávať tiež členovia dozornej rady. Jeho úlohou bude vykonávať kompetencie, ktoré obmedzia vplyv štatutárnych orgánov na výber audítora. Uvedený výbor bude mať v kompetencii možnosť obmedziť poskytované služby audítora, dohliadať na proces zostavovania účtovnej závierky, kontrolovať efektivitu interného auditu a pod.
K bodu 26	 
Novým odsekom 6 sa dopĺňa obsah výročnej správy pre účtovné jednotky, ktorých cenné papiere boli prijaté na obchodovanie na regulovanom trhu, v nadväznosti na smernicu Európskeho parlamentu a Rady 2006/46/ES, ktorou sa menia a dopĺňajú smernice Rady 78/660/EHS a 83/349/EHS, 86/635/EHS a 91/674/EHS týkajúce sa účtovných závierok určitých typov spoločností a konsolidovaných účtovných závierok.
Jedným z doplňujúcich údajov je aj  kódex o riadení spoločnosti. Tento pojem nie je v slovenskej legislatíve zadefinovaný, avšak v rámci Burzových pravidiel Burzy cenných papierov v Bratislave, a. s. (ďalej len „BCPB“) platných od 1.11.2005 je v prílohe č. 1 uvedený Zjednotený kódex správy a riadenia spoločností. Uvedené účtovné jednotky sú povinné zaslať BCPB výročnú správu, v ktorej je okrem iného uvedené do akej miery účtovná jednotka dodržiava pri správe a riadení spoločnosti princípy tohto kódexu.
Odseky 7 a 8 sa dopĺňajú v súlade so smernicou Európskeho parlamentu a Rady zo dňa 21. apríla 2004 č. 2004/25/ES o ponukách na prevzatie. Dopĺňa sa poznámka pod čiarou k odkazu 28aa), v ktorej sa uvádza zákon o cenných papieroch a investičných službách a o zmene a doplnení niektorých zákonov.
K bodu 27	
Upresňuje sa znenie textu zákona ohľadom povinnosti účtovných jednotiek, ktoré zostavujú konsolidovanú účtovnú závierku, zverejňovať  súvahu a výkaz ziskov a strát v Obchodnom vestníku.
K bodu 28	 
Dopĺňa sa znenie zákona o určenie lehoty, v ktorej sa zverejňuje účtovná závierka na internete.
K bodu 29	 
V nadväznosti na zostavovanie konsolidovanej účtovnej závierky účtovných jednotiek verejnej správy je potrebné, aby bola ako materská účtovná jednotka zadefinovaná aj účtovná jednotka verejnej správy, ktorá má dcérsku účtovnú jednotku. Tento bod bude účinný v nadväznosti na zostavovanie konsolidovaných účtovných závierok vo verejnej správe až od 1. januára 2009. 
K bodu 30	
Odkaz na odsek 9 sa nahrádza odkazom na odsek 8, vzhľadom na to, že tento odsek stanovuje, ktorá účtovná jednotka je oslobodená od povinnosti zostavovať konsolidovanú účtovnú závierku.
K bodu 31	 
Paragraf 22a definuje konsolidovanú účtovnú závierku účtovných jednotiek verejnej správy za správcu kapitoly, obec a vyšší územný celok. Ustanovuje Ministerstvo financií Slovenskej republiky ako zostavovateľa konsolidovanej účtovnej závierky ústrednej  správy. Konsolidovaná účtovná závierka ústrednej správy bola zadefinovaná z dôvodu nutnosti vykazovať pre európske inštitúcie výsledky hospodárenia za celý verejný sektor. Základom relevantného zistenia takéhoto výsledku hospodárenia je zostavenie konsolidovanej účtovnej závierky za celú verejnú správu, ktorá sa bude zostavovať na dvoch konsolidačných úrovniach. Prvou úrovňou konsolidácie budú jednotlivé subjekty verejnej správy, ktoré zriaďujú (ovládajú) iné účtovné jednotky, resp. majú majetkový podiel v obchodných spoločnostiach. Takýmito účtovnými jednotkami sú správcovia kapitol, obce a vyššie územné celky. Na základe zostavenia konsolidovaných účtovných závierok jednotlivých subjektov verejnej správy sa zostaví konsolidovaná účtovná závierka (druhá úroveň konsolidácie) za všetky subjekty verejnej správy.
K bodu 32	 
Ide o legislatívno-technickú úpravu. V nadväznosti na novely zákona o bankách, zákona o cenných papieroch a zákona o kolektívnom investovaní sa novelizuje poznámka pod čiarou k odkazu 33.
K bodu 33	 
 Pri kúpe a predaji cudzej meny za kurz vyhlásený komerčnou bankou sa účtuje o tejto operácii v kurze komerčnej banky.
Podľa doterajšieho textu sa cudzia mena nadobudnutá kúpou, aj v termínovanom obchode (napr. forward), ocenila dohodnutou cenou. Hodnota derivátového obchodu spočíva v rozdiele medzi dohodnutou cenou podkladového nástroja, v tomto prípade devízy a jej trhovou cenou. Preto je potrebné dodanú devízu oceniť vždy jej trhovou cenou v deň dodávky, nie jej kúpnou cenou. Keďže odplata za predmetnú cudziu menu bude uhradená tak ako bolo dohodnuté, z rozdielu týchto dvoch pohybov majetku vznikne zisk alebo strata. Trhovou cenou je v tomto prípade zverejnená cena, za ktorú príslušná banka v daný deň podľa kurzového lístku  danú menu predáva, prípadne nakupuje.
K bodu 34	 
Za odsek 5 sa  vkladá nový  odsek 6. V uvedenom odseku  sa upravuje ocenenie  pohľadávok a záväzkov v cudzej mene, ktorými sú poskytnuté alebo prijaté preddavky ku dňu, ku ktorému sa zostavuje účtovná závierka.  Prijaté alebo poskytnuté preddavky na budúce dodávky  tovarov, služieb , dlhodobého majetku  a podobne sa nebudú prepočítavať kurzom NBS vyhláseným ku dňu, ku ktorému sa zostavuje účtovná závierka, ale ostanú  ocenené pôvodným  kurzom, ku dňu uskutočnenia účtovného prípadu.  Ustanovením sa dáva do súladu zaradenie  poskytnutých alebo prijatých preddavkov medzi tie položky majetku a záväzkov, ktorých plnenie už nemá peňažný charakter, a preto sa neprepočítajú kurzom NBS vyhláseným ku dňu, ku ktorému sa zostavuje účtovná závierka.
K bodu 35	 
Doplnenie textu „ak tento zákon neustanovuje inak“ reaguje na zmenu v § 25 ods. 2, kde sa ustanovuje oceňovanie pohľadávok a  záväzkov s dobou splatnosti dlhšou ako jeden rok v podnikateľských subjektoch v ich súčasnej hodnote.
K bodu 36	 
Vymedzuje sa ocenenie reálnou hodnotou majetku a záväzkov obstaraných zámenou.
V § 25 ods. 1 zákona o účtovníctve bolo predchádzajúcou novelou doplnené písmeno e), čo znamená, že ku dňu uskutočnenia účtovného prípadu sa oceňuje reálnou  hodnotou podľa § 27 ods. 2 zákona o účtovníctve majetok a záväzky nadobudnuté vkladom alebo kúpou podniku alebo jeho časti. Toto ustanovenie však nie je vhodné aplikovať v sústave jednoduchého účtovníctva. Postupy účtovania v jednoduchom účtovníctve oceňovanie reálnou hodnotou upravujú len ku dňu, ku ktorému sa zostavuje účtovná závierka. V jednoduchom účtovníctve sa aj po 1. 1. 2003 uplatňuje opravná položka k odplatne nadobudnutému majetku, preto je potrebné upraviť ustanovenie § 25 ods. 1 písm. e).
V § 25 ods. 1 písm. e) druhom bode sa ustanovuje prvotné ocenenie cenných papierov v majetku fondov (podielové, dôchodkové a doplnkové dôchodkové)  a u obchodníkov s cennými papiermi reálnou hodnotou.
Cenné papiere v majetku fondu majú výlučne charakter cenných papierov držaných na predaj. Na rozdiel od cenných papierov držaných do splatnosti, ktoré sa oceňujú obstarávacou cenou, čo je kúpna cena plus výdavky na ich obstaranie, cenné papiere držané na predaj je potrebné oceniť reálnou hodnotou. Náklady na obstaranie cenných papierov majú byť vykázané v inej druhovej položke nákladov (transakčné náklady) a majú byť vykázané hneď, ich vykázanie nemá byť odložené cez ich aktiváciu do obstarávacej ceny až na dobu realizácie príslušného cenného papiera.
Ustanovenie sa dopĺňa o komodity a drahé kovy, s ktorými účtovná jednotka obchoduje na verejnom trhu.
K bodu 37	 
Dlhodobé pohľadávky a dlhodobé záväzky predstavujú budúce príjmy a budúce výdavky a ich účtovná hodnota je súčasná hodnota týchto budúcich príjmov a výdavkov. Účtovná jednotka precení dlhodobé záväzky alebo pohľadávky na ich súčasnú hodnotu, ak je povinná dať si overiť účtovnú závierku audítorom podľa § 19 ods. 1 písm. a) a b). Ak účtovná jednotka už nebude mať povinnosť overiť účtovnú závierku audítorom, dlhodobé pohľadávky a záväzky bude naďalej preceňovať na ich súčasnú hodnotu.
K bodu 38	
Pri výpočte súčasnej hodnoty budúceho  peňažného príjmu sa použije metóda násobku menovitej hodnoty pohľadávky príslušným diskontným faktorom. Pri výpočte súčasnej hodnoty budúceho peňažného výdavku sa použije metóda násobku menovitej hodnoty záväzku príslušným diskontným faktorom. Diskontovanie sa netýka odloženej daňovej pohľadávky a odloženého daňového záväzku.
K bodu 39	 
Ku dňu, ku ktorému sa zostavuje účtovná závierka sa v účtovnej jednotke vytvárajú opravné položky k zásobám. Opravnou položkou sa upravuje ocenenie zásob na čistú realizačnú hodnotu. Čistá realizačná hodnota je predpokladaná predajná cena znížená o predpokladané náklady súvisiace s ich predajom. 
Pri zostavovaní účtovnej závierky  zohľadňuje  účtovná jednotka  predpokladané zníženia hodnoty majetku, ktoré sú známe ku dňu zostavenia účtovnej závierky. Predpokladané zníženie hodnoty majetku sa uskutočňuje prostredníctvom opravných položiek. Súčasne sa presnejšie špecifikovali rezervy ako záväzky s neistým časovým vymedzením alebo výškou. Týmto sa zabezpečuje zásada opatrnosti pri zostavovaní účtovnej závierky.
 V odseku 7 sa upresnil odkaz pod čiarou vzhľadom na to, že rezervy v jednoduchom účtovníctve majú vzťah k dani z príjmov a ich tvorba ovplyvňuje jej základ. Sústava jednoduchého účtovníctva je daňovo orientovaná a je potrebné v nej uplatňovať v prvom rade ustanovenia zákona o dani z príjmov. Účtovné jednotky účtujúce v sústave jednoduchého účtovníctva budú tvoriť rezervy iba v rozsahu daňovo uznávaných.
V nadväznosti na novú metodiku účtovníctva v štátnej správe a samospráve sa ruší výnimka z tvorby rezerv a opravných položiek pre všetky organizácie nezaložené na účel podnikania. Všetky účtovné jednotky, ktoré používajú sústavu podvojného účtovníctva budú tvoriť rezervy a opravné položky v celom rozsahu. 
V súvislosti s rozsiahlejšou zmenou § 26 vo viacerých odsekoch je ustanovené celé znenie paragrafu.
K bodu 40	 
V uvedenom odseku boli vypustené cenné papiere obstarané v primárnych emisiách neurčené na obchodovanie, pretože sa už osobitne nesledujú a vykazujú sa medzi cennými papiermi držanými do splatnosti. Majetkové účasti v realitných spoločnostiach, ktoré sa nadobúdajú do majetku v špeciálnom podielovom fonde nehnuteľností, sa budú ku dňu, ku ktorému sa uskutočňuje účtovná závierka, oceňovať reálnom hodnotou.
K bodu 41	 
Ustanovenia paragrafu sa dopĺňa o oceňovanie komodít a drahých kovov v majetku fondu ku dňu, ku ktorému sa uskutočňuje účtovná závierka, na reálnu hodnotu. 
K bodu 42	
Najkvalitnejšou formou reálnej hodnoty je záverečná cena príslušnej položky majetku vyhlásená na burze, ak sa s touto položkou na nej aktívne obchoduje. Tieto ceny burzy sa generujú len pre veľmi málo jednotiek majetku, obzvlášť na našej burze. V záujme zvýšenia praktického uplatnenia oceňovania trhovou cenou, pojem trhovej ceny sa rozširuje aj na iné aktívne trhy než ako sú verejné trhy (burzy) a definuje sa, čo je to aktívny trh. Ide o trhy, ktorých príkladom je medzibankový peňažný trh, ktorý u nás už dlhšie funguje. To, že sa ustanovuje aj cena na inom aktívnom trhu než je burza, vyvoláva nutnosť definovať aktívny trh. Keďže na iných aktívnych trhoch ako sú burzy sa nevyhlasuje záverečná cena, je potrebné ustanoviť inú vhodnú cenu, ktorou je najpočetnejšia cena ponuky na inom aktívnom trhu (modus), nie cena dopytu, pretože silnejšie postavenie v obchode má ten, kto tovar ovláda, teda ten kto ho ponúka.
Ak trhová cena  nie je k dispozícií,  majetok sa ocení  kvalifikovaný odhadom,  ktorý sa zisťuje podľa vhodného matematického modelu, alebo posudkom znalca. 
K bodu 43	 
Ide o legislatívno-technickú úpravu v nadväznosti s presunom ustanovenia paragrafu 25 ods. 2 do ustanovenia paragrafu 26 ods. 3.
K bodu 44	 
Cenné papiere obstarané v primárnych emisiách neurčené na obchodovanie sa už osobitne nesledujú a vykazujú sa medzi cennými papiermi držanými do splatnosti.
K bodu 45	 
Ustanovuje sa ocenenie podielového listu v majetku fondu spravovanom správcovskou spoločnosťou, dôchodkovou správcovskou spoločnosťou a doplnkovou dôchodkovou spoločnosťou.
K bodu 46	 
Vypúšťa sa odkaz a poznámka pod čiarou k odkazu 40, pretože zákon o rozpočtových pravidlách verejnej správy, ktorý nahradil zákon o rozpočtových pravidlách už neustanovuje odpisovanie majetku.
K bodu 47	 
Upresňuje sa odpisovanie dlhodobého hmotného majetku a dlhodobého nehmotného majetku  vzhľadom na jeho predpokladanú dobu používania. Vzhľadom na to, že nehmotný majetok sa používaním neopotrebováva bolo odpisovanie ustanovené všeobecnejšie v nadväznosti na očakávanú využiteľnosť majetku.
K bodu 48	 
Ide o legislatívno-technickú úpravu v nadväznosti s presunom ustanovenia paragrafu 25 ods. 2 do ustanovenia paragrafu 26 ods. 3.
K bodu 49	 
 Odkaz na odsek 4 sa nahrádza odkazom na odsek 5 v nadväznosti na predchádzajúcu novelu zákona o účtovníctve.
K bodu 50	 
Na návrh Daňového riaditeľstva SR bola doplnená povinnosť predkladať účtovné záznamy oprávneným osobám nielen v písomnej forme, ale aj v technickej forme, ak účtovná jednotka vedie svoje účtovné záznamy aj v technickej forme.
K bodu 51	 
Ide o doplnenie ustanovenia, aby účtovná jednotka bola povinná zabezpečiť dokumentáciu aj proti jej krádeži.
K bodu 52	 
Z odseku 1 bolo vypustené písmeno c) nakoľko  na účtovnú jednotku, ktorá zostavuje konsolidovanú účtovnú závierku sa vzťahujú iba paragrafy, ktoré sú uvedené v odseku 2. Ďalšie paragrafy zákona sa vzťahujú na účtovnú jednotku, ktorá zostavuje individuálnu účtovnú závierku.
K bodu 53	 
V nadväznosti na zmenu a doplnenie paragrafov boli doplnené príslušné paragrafy do odseku 2, ktorý umožňuje daňovému úradu, aby uložil pokutu za porušenie týchto ustanovení.
K bodu 54	 
Dopĺňa sa ustanovenie pre upresnenie porušenia povinnosti pri účtovaní podľa medzinárodných štandardov finančného výkazníctva.
K bodu 55	 
Nadväzne na úpravu v bode 56 sa prečísluje odsek 7 na odsek 6.
K bodu 56	
Na návrh Daňového riaditeľstva SR bol vypustený odsek 6, nakoľko kontrolu účtovníctva možno vykonať za skončené účtovné obdobe.
K bodu 57	
Na návrh Daňového riaditeľstva SR bola doplnená veta v paragrafe 38 ods. 6. Ide o riešenie prípadu, ak kontrolný orgán zistí porušenie ustanovenia zákona o účtovníctve, ale účtovná jednotka nevlastní žiaden majetok, avšak obraty dosahuje v miliónových hodnotách. Nakoľko pokuta za porušenie zákona sa vypočítava z hodnoty majetku, v takomto prípade doposiaľ nebolo možné uložiť pokutu úmernú porušeniu zákona.
K bodu 58	 
Zmena lehoty na päť rokov nadväzuje na zákon č. 511/1992 Z. z. o správe daní a poplatkov v znení neskorších predpisov, ktorý umožňuje dorúbiť daň do piatich rokov. V tejto súvislosti sa predĺži aj možnosť zistiť prípadné porušenie ustanovení zákona o účtovníctve.  
K bodu 59	 
Od 1. januára 2005 sa na konanie o uložení pokuty vzťahuje osobitný predpis, ktorým je zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. Uvedený zákon v § 46 ustanovuje možnosť odvolania sa proti určeniu dane správcom dane a proti iným rozhodnutiam, pre ktoré je to zákonom ustanovené. Uloženie pokuty však nie je určením dane a zákon o účtovníctve neustanovuje možnosť odvolania sa proti rozhodnutiu o uložení pokuty, preto sa dopĺňa ustanovenie upravujúce možnosť odvolania sa proti rozhodnutiu o uložení pokuty.
K bodu 60	 
Ustanovuje sa prvé účtovné obdobie, za ktoré sa bude zostavovať konsolidovaná účtovná závierka ústrednej správy a konsolidované účtovné závierky účtovných jednotiek verejnej  správy a to obdobie, ktoré začína 1. 1. 2009.
Súhrnná účtovná závierka verejnej správy sa bude zostavovať prvýkrát za účtovné obdobie, ktoré začína 1. 1. 2010. 
V súvislosti s predĺžením lehoty na ukladanie pokút z troch na päť rokov je zadefinované prechodné ustanovenie, ktoré stanovuje, že pri konaniach začatých pred účinnosťou tohto zákona sa postupuje podľa doteraz platného predpisu.
K bodu 61	 
Týmto zákonom sa preberajú smernice Európskeho parlamentu a Rady, ktoré sú vzhľadom na novú formu uvádzania týchto právnych aktov,  uvedené všetky  v prílohe k zákonu. 

K čl. II
K bodu 1
Uvedená legislatívna zmena sa navrhuje s cieľom zosúladenia používanej terminológie s novým zákonom o účtovníctve a neznamená vecnú zmenu oproti v súčasnosti platnému právnemu stavu.
K bodom 2 až 5
Navrhované úpravy v bodoch 2 až 5 sú vyvolané úpravy v nadväznosti na zmenu metodiky účtovníctva, ktorými sa má zjednotiť forma a spôsob obstarávania majetku v príspevkových organizáciách tak, ako je tomu v podnikateľskom sektore v súčasnosti. Vzhľadom k „prežitku“ pokračovania  v tvorení fondu reprodukcie, ktorý v skutočnosti predstavoval fiktívny – z odpisov vytvorený zdroj na obstaranie majetku, zväčša nekrytý efektívnymi peniazmi dostával organizácie do straty z hospodárenia, upúšťa sa od jeho ďalšieho pokračovania.  Navrhuje sa od 1.1.2008 takýto fond ďalej nevytvárať. Vysporiadanie zostatku fondu reprodukcie sa bude metodicky riešiť prevodovým mostíkom v postupoch účtovania, ktoré budú vydané k novele zákona o účtovníctve. 
 Príspevková organizácia bude naďalej tvoriť osobitný fond podľa zákona o sociálnom fonde a rezervný fond, ktorého novo definovaný obsah tvorby a použitia ustanovuje nový § 25 v bode 5 tohto návrhu. Novou metodikou účtovania bude zabezpečený neutrálny vplyv na výsledok hospodárenia z dôvodu kapitálového transferu, ale aj následného odpisovania dlhodobého majetku, to znamená že povinnosť odpisovať dlhodobý majetok nebude mať za následok automatické vytváranie straty z hospodárenia príspevkových organizácií. Z tohto dôvodu nie je potrebné osobitne určovať podiel z príspevku na vykrytie odpisov, ako aj osobitne upravovať postup príspevkovej organizácie, ak v bežnom roku dosiahla stratu z hospodárenia a jej vysporiadanie. Na tieto účely bude slúžiť fond rezervný.
V nadväznosti na navrhované zrušenie fondu reprodukcie úpravou v  bode 2 sa zabezpečuje použitie peňažných darov v súlade s určeným účelom. Zároveň sa vymedzuje použitie výnosov z prevodu správy alebo z prevodu vlastníctva majetku štátu v správe štátnej príspevkovej organizácie len na financovanie obstarávania hmotného a nehmotného majetku vrátane jeho technického zhodnotenia a na financovanie opráv a údržby hmotného majetku.
Vypustením odsekov 11 a 12 v bode 4  sa reaguje na novú obsahovú náplň tvorby a použitia rezervného fondu, ktorý bude slúžiť na vysporiadanie straty.
Novým znením § 25 v bode 5 dochádza de facto k zrušeniu fondu reprodukcie. Rezervný fond bude tvorený z výsledkov hospodárenia príspevkových organizácií, t. j. zo zisku hlavnej aj podnikateľskej činnosti   príspevkovej organizácie a použitý bude na vysporiadanie straty príspevkovej organizácie. 

K bodu 6
Uvedená úprava sa vykonáva v súvislosti so zrušením fondu reprodukcie. Združené prostriedky vedené na samostatnom účte použijú príspevkové organizácie v súlade so  zmluvou o združení.

K čl. III
V nadväznosti na zmenu vyhotovovania účtovnej závierky v procese reštrukturalizácie, ktorá bola uskutočnená v zákone o dani z príjmov, sa navrhuje zmena charakteru účtovnej závierky v tomto období. Namiesto mimoriadnej účtovnej závierky, pri ktorej sa uzatvárajú a nanovo otvárajú účtovné knihy, bude účtovná jednotka v priebehu reštrukturalizácie robiť priebežnú účtovnú závierku, ktorá sa uskutočňuje v priebehu účtovného obdobia bez uzatvárania účtovných kníh.
K čl. IV
Tento zákon nadobúda účinnosť dňom vyhlásenia, okrem článku I bodov 1 až 11, 13 a 14, 16 až 25, 27 a 28, 30, 32 až 59, 61 a článku  II, ktoré nadobúdajú účinnosť 1. januára 2008  a článku I bodov 29 a 31, ktoré nadobúdajú účinnosť 1. januára 2009.

						    Ján Počiatek, v.r.
					minister financií  Slovenskej republiky 

						      Robert Fico, v.r.
					predseda vlády Slovenskej republiky